Diari Oficial de la Generalitat Valenciana


Sumari del DOGV 8154, del 23-10-2017 (2017/9381)

RESOLUCIÓ de 20 d'octubre de 2017, del director de l'Agència Valenciana de Seguretat i Resposta a les Emergències, per la qual es deleguen determinades atribucions en diversos òrgans de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8154

Data del DOGV
:   23-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9381


Data del document
:   20-10-2017

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

RESOLUCIÓ de 20 d'octubre de 2017, del director de l'Agència Valenciana de Seguretat i Resposta a les Emergències, per la qual es deleguen determinades atribucions en diversos òrgans de l'Administració de la Generalitat. [2017/9381]  
La Llei 4/2017, de 3 de febrer, de la Generalitat, crea l'Agència Valenciana de Seguretat i Resposta a les Emergències (d'ara en avant AVSRE), com a organisme autònom dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'AVSRE té personalitat jurídica pública pròpia i plena capacitat d'obrar per a organitzar i exercir les funcions que se li atribuïsquen i per al compliment dels fins que té encomanats segons la seua llei de creació.  
  
Per mitjà del Decret 122/2017, de 15 de setembre, del Consell, s'aprova el Reglament orgànic i funcional de l'AVSRE, la publicació del qual s'efectua en el Diari Oficial de la Generalitat Valenciana del dia 27 de setembre de 2017, i s'estableix en la disposició final segona que la seua entrada en vigor serà l'endemà de la seua publicació, és a dir, el 28 de setembre de 2017.  
Per la seua banda, la disposició transitòria única del mencionat Decret 122/2012, de 15 de setembre, del Consell, en establir el règim transitori de gestió econòmica i pressupostària i de les unitats i llocs de l'AVSRE en l'exercici pressupostari 2017, ho fa «sense perjuí de la competència per a resoldre dels òrgans directius de l'AVSRE als quals els ha sigut atribuïda».  
Entre les funcions de l'AVSRE destaca l'execució de les polítiques de la Generalitat en matèria d'interior, seguretat pública, protecció ciutadana, gestió d'emergències i coordinació de policies locals i dels serveis de prevenció d'incendis i salvament. Així mateix, li correspon la gestió de la Unitat del Cos Nacional de Policia adscrita a la Comunitat Valenciana, del Servei de Bombers Forestals, extinció d'incendis forestals, i participació de la Generalitat en els consorcis de bombers, així com la direcció i gestió de l'encàrrec del Consell de Seguretat Nuclear a la Generalitat i, finalment, el desenvolupament de la formació de les policies locals i el personal de serveis essencials i complementaris d'intervenció davant d'emergències i protecció civil.  
Tenint en compte que l'article 10 de la Llei 4/2017, de creació de l'AVSRE, determina que la persona titular de la direcció general amb competències en matèria de seguretat i resposta a les emergències ostenta la Direcció de l'AVSRE, juntament amb les atribucions pròpies de l'Agència indicades anteriorment, també li correspon exercir les competències de la dita direcció general, com a centre directiu inclòs en l'estructura orgànica de la Presidència de la Generalitat, en matèria d'espectacles, establiments públics i activitats recreatives.  
Atés el que s'ha exposat anteriorment, i a fi de dotar de major agilitat la gestió dels assumptes la competència dels quals té assignada la Direcció de l'AVSRE, es considera oportú, d'acord amb el principi d'eficàcia que regeix l'actuació de les administracions públiques, delegar determinades atribucions en la Sotssecretaria i altres òrgans de la Presidència.  
En virtut d'això, i de conformitat amb el que disposa l'article 12 de la Llei 4/2017, de creació de l'AVSRE, i en l'article 9 del Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE; i en els articles 9 i 10 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar, en la persona titular de la Sotssecretaria de la Presidència, l'exercici de les atribucions següents, sense perjuí de les delegacions que es realitzen en altres òrgans de la Presidència:  
a) L'exercici de les funcions atribuïdes per la normativa vigent a la persona titular de la Direcció de l'AVSRE en matèria de personal.  
b) Els actes i resolucions de reconeixement de despeses del personal que desenvolupa les seues funcions en l'àmbit de competències de l'AVSRE.  
c) Les facultats ordinàries en matèria de contractació administrativa i de dret privat, inclosa la corresponent aprovació de les factures i certificacions d'obra i l'aprovació del reajustament d'anualitats, que així mateix no haja sigut delegada en altres òrgans, així com la modificació dels contractes i la seua resolució; i tots els actes i resolucions que haja d'adoptar derivats del procediment de contractació i, especialment, els relatius a l'aprovació de plans, avantprojectes o projectes, el nomenament de director facultatiu de l'obra o treball, coordinador en matèria de seguretat i salut i representant de l'Administració en la recepció de l'obra, i l'aprovació de programes de treball i plans de seguretat i salut, així com l'acceptació del Pla de gestió de residus de la construcció.  
  
d) Els actes i documents de retenció de crèdit, autorització de la despesa, disposició de crèdit, reconeixement d'obligacions i proposta de pagament, dins dels límits legals i reglamentaris, referits a qualsevol capítol de l'estat de despeses del pressupost de l'AVSRE, així com aquells documents administratius i comptables que siguen necessaris per a la tramitació, i, en els supòsits en què siga procedent, aprovació de modificacions i ajustos pressupostaris que afecten els crèdits consignats en el pressupost de l'AVSRE.  
e) La formalització dels documents administratius i comptables relatius a ingressos pressupostaris i fons extrapressupostaris que corresponguen als diversos òrgans de l'AVSRE.  
f) La resolució dels procediments instats per a delimitar la responsabilitat patrimonial de l'Administració, als quals es refereixen els articles 32 i següents de la Llei 40/2015, d'1 d'octubre, de règim jurídic del sector públic, i que puguen instar-se com a conseqüència de l'actuació dels òrgans adscrits a l'AVSRE.  
g) La incoació, els actes de tràmit i l'aprovació, amb l'autorització prèvia pel Consell, dels expedients de rescabalament de l'AVSRE.  
h) Les facultats corresponents a la Direcció de l'AVSRE en matèria de patrimoni, segons el que disposa la vigent Llei de Patrimoni de la Generalitat i la resta de normativa aplicable.  
i) L'adopció dels actes administratius que hagen de dictar-se en execució de resolucions judicials, en l'àmbit de les competències delegades, per mitjà de la present resolució, en la Sotssecretaria.  
  
Segon  
Delegar en la persona titular de la Secretaria General Administrativa de la Presidència:  
a) La devolució d'avals en matèria de contractació de l'AVSRE.  
b) La firma dels documents comptables que siguen necessaris per a la imputació pressupostària dels pagaments realitzats a través de bestretes de caixa fixa de l'AVSRE.  
c) La firma dels documents necessaris per a altes, baixes o modificacions d'inventari de béns mobles de l'AVSRE.  
e) La firma de tots els documents de gestió comptable en matèria de despeses de personal que desenvolupa les seues funcions en l'àmbit de competències de l'AVSRE, que siguen necessaris per a la preparació i execució d'aquestes despeses.  
  
Tercer  
Aquesta delegació d'atribucions podrà ser revocada en qualsevol moment per l'òrgan delegatori, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic.  
Les atribucions delegades en la present resolució podran ser avocades, en els termes i amb els requisits que estableix l'article 10 d'aquesta última norma.  
  
Quart  
En tots aquells supòsits en què es faça ús de la present delegació, haurà de fer-se constar expressament en la resolució o acte que s'adopte, i es consideraran dictades per l'òrgan delegatori.  
Les atribucions exercides per delegació no podran ser objecte de delegació en un altre òrgan.  
  
Cinqué  
Aquesta resolució produirà efectes des del mateix dia que es publique en el Diari Oficial de la Generalitat Valenciana.  
  
València, 20 d'octubre de 2017.- El director de l'Agència Valenciana de Seguretat i Resposta a les Emergències: José María Ángel Batalla.